EK IS TERPON – ‘n boodskap, 2500 jaar oud | Loer Toer
Côte d’Azur, Frankryk July 24, 2017 Comments: 2
Hy het dit onder die fondamente van sy huis gekry. Die jaar was 1866. Dit het 33 kilogram geweeg, die gewig van ‘n swaar reistas, ‘n stuk marmer in die vorm van ‘n reuse sigaar, glad geskuur. Daarop was ‘n boodskap, duidelik graveer, 2,500 jaar oud.
Die vonds word die Keiklip van Antibes genoem; op Engels, “pepple” of “cobblestone” en op Frans “le galet”. Dit word beskou as die oudste Griekse gravering in Frankryk. Die ou-Grieke het die Fonesiërs se kolonies seker vanaf die sesde, sewende eeu v. C. beset. Marsala (vandag Marseilles) was die hoofstad. Antipolis (vandag Antibes) was een van die kolonies.
En die boodskap …
EK IS TERPON, DIENAAR VAN DIE MAJESTEUSE GODIN AFRODIET.
MAG CIPRUS DIEGENE WAT MY HIER PLAAS, BELOON.
Die Keiklip van Antibes
Vanaf 1866, toe Dr Pierre Mougin de Rochefort die keiklip onder die fondamente van sy woning opgediep het, word daar oor die “galet” bespiegel. Is die “Ciprus” iemand van gesag se naam? ‘n Persoon wat dalk in die hierargie van die Afrodiet-kultus ‘n hoë rang beklee het? Is dit ‘n verwysing na Ciprus, die eiland in die Middelandse See? Dat die eiland personifiëer word in die naam Ciprus?
Ons weet dat die kultus van Afrodiet oud is. Dit het seker in die Midde-Ooste ontstaan, onder ander name, en toe geleidelik in die Griekse panteon ingewikkel, en selfs word daar in die mitelogie gedebateer, of sy op die Griekse eiland Citera gebore is of op Ciprus self, waar die kultus al sterker geword het. Daarna het haar kultus vanaf Ciprus na die vasteland en deur die Middellandse See versprei en nie sonder rede – sy was die godin van liefde (veral erotika) en skoonheid.
Afrodiet – erotiese liefde
… en skoonheid
As die argeologie ‘n soort speurverhaal is, is die menslike faktor vir my ook aangrypend. Wie was Terpon? Wat het hy hom verbeel toe hy die marmer daardie dag graveer? Wie het hy gedink sal dit vind en dit lees? Oor hoeveel jare? Oor hoeveel beskawings heen? Vir my is daar nog ‘n vraag: Wat sou ék daar graveer? Wat wil ek die nageslagte laat lees? Vir die beskawings wat voorlê.
Keiklip – Pierre Cosson
Afrodiet – Fergus Murray
Tagged: Antipolis, argeologie, boodskappe, geskiedenis, Griekse kolonies
← KAAPSTAD ANTIBES – Huldeblyk-vlegsel
EMILE NOLDE – ekspressionis →
2 thoughts on “EK IS TERPON – ‘n boodskap, 2500 jaar oud”
Lucia Wels August 11, 2017 at 2:49 pm Reply
Willem, jou Loer Toer-sketse is die een net so aangrypend soos die ander…
Will van der Walt February 2, 2018 at 2:47 pm Reply
Hartlik dank, Lucia. Dié steun is ‘n riem onder die hart.